ไปรษณีย์ไทย ยืนยันปฏิบัติตามมาตรการป้องกันและควบคุมโรคด้านการขนส่งทั้งในและต่างประเทศอย่างเคร่งครัด
นางวราภรณ์  ใช้เทียมวงศ์ ผู้จัดการฝ่ายบริหารภาพลักษณ์องค์กร บริษัท ไปรษณีย์ไทย จำกัด กล่าวว่าสถานการณ์การแพร่ระบาดของโรคโควิด-19 ส่งผลกระทบในหลายด้าน ไปรษณีย์ไทยเป็นหน่วยงานด้านการขนส่งเล็งเห็นความสำคัญถึงมาตรการป้องกันและควบคุมโรค ซึ่งในส่วนของการขนส่งช่วงนี้ทั้งในและต่างประเทศยืนยันว่า ได้ปฎิบัติตามมาตรการป้องกันและควบคุมโรคอย่างเคร่งครัด โดยที่ทำการไปรษณีย์ทุกแห่งจะมีการทำความสะอาดด้วยการฉีดพ่นยาฆ่าเชื้อเป็นประจำรวมถึงสิ่งของที่นำส่ง มีจุดล้างมือเจลแอลกอฮอล์   การเว้นระยะห่างและพนักงานทุกคนต้องสวมใส่หน้ากากอนามัยตลอดเวลาเพื่อเพิ่มความเชื่อมั่นของผู้ใช้บริการ นอกจากนี้ หากพบว่าที่ทำการของไปรษณีย์มีพนักงานติดเชื้อโควิด-19 ไปรษณีย์ไทยจะปฏิบัติตามมาตรการควบคุมโรคโดยพนักงานและผู้ใกล้ชิดต้องเข้ารับการตรวจและรักษา จากนั้นต้องมีการทำความสะอาดฉีดพ่นยาฆ่าเชื้อเพื่อความปลอดภัย นอกจากนี้ ยังได้ออกมาตรการช่วยเหลือเพื่อสนับสนุนนโยบายของรัฐบาล อาทิ โครงการส่งความห่วงใยส่งให้สู้ภัยCOVID-19 ส่งหน้ากากอนามัย เจลสเปรย์แอลกอฮอล์ อุปกรณ์ทางการแพทย์และสิ่งของจำเป็นไปยังทีมแพทย์และโรงพยาบาลทั่วประเทศฟรีทุกทีทำการไปรษณีย์ไทย  โครงการไปรษณีย์ reBOX เพื่อเป็นจุดรับกล่องและซองกระดาษที่ไม่ใช้แล้วนำไปแปรรูปผลิตเตียงสนามกระดาษเพื่อช่วยยกระดับความปลอดภัยและอำนวยความสะดวกให้บุคลากรทางการแพทย์ /และโครงการจัดยาให้ผู้ป่วยสำหรับผู้ที่ไม่สะดวกเดินทางไปรับยาที่โรงพยาบาล ขณะนี้โรงพยาบาลกว่า 300 แห่งทั่วประเทศเข้าร่วมโครงการแล้ว